Поштовани,

**Уредба о начину и условима за отпочињање обављања комуналних делатности** („Службeни гласникˮ, бр. 13/18, 66/18 и 51/19 – у даљем тексту: Уредба), донета је у фебруару 2018. године и почела је да се примењује од 22. маја 2018. године.

Прве измене и допуне Уредбе донете су у августу 2018. године и почеле су да се примењују од 6. септембра 2018. године.

Другим изменама и допунама Уредбе које су донете у јулу 2019. године и почеле су да се примењују од 27. октобра прописани су услови за све комуналне делатности које нису уређене другим прописима.

Наглашавамо да Уредба утврђује минималну стручну и кадровску оспособљеност и минимални технички капацитет вршилаца комуналних делатности за отпочињање обављања комуналних делатности, ако то није уређено другим прописима, и то:

**од 22. фебруара 2018. године за:**

* градски и приградски превоз путника у делу који обухвата јавни линијски превоз путничким бродом, скелом и чамцем за привредне сврхе;
* управљање гробљима и сахрањивање;
* погребна делатност;
* обезбеђивање јавног осветљења;
* димничарске услуге и
* делатност зоохигијене.

**од 6. септембра 2018. године за:**

* управљање јавним паркиралиштима.

**од 27. јула 2019. године за:**

* управљање пијацама;
* одржавање улица и путева;
* одржавање чистоће на површинама јавне намене и
* одржавање јавних зелених површина.

Напомињемо, да вршиоци комуналних делатности који су до ступања на снагу Уредбе обављали наведене комуналне делатности ***немају обавезу да поднесу захтев*** за утврђивање испуњености услова за отпочињање обављања комуналних делатности. Међутим, дужни су да ***ускладе своје пословање са Уредбом***.

Комуналне делатности за које Уредбом нису прописани услови су:

* снабдевање водом за пиће;
* пречишћавање и одвођење атмосферских и отпадних вода;
* производња, дистрибуција и снабдевање топлотном енергијом и
* управљање комуналним отпадом.

**Вршиоци комуналних делатности** јесу привредни субјекти који већ обављају комуналну делатност, односно који су били регистровани у надлежном регистру пре ступања на снагу Уредбе.

**Подносилац захтева** јесте јавно предузеће, привредно друштво, предузетник или други привредни субјект који до ступања на снагу Уредбе није обављао комуналну делатност.

Подносилац захтева подноси захтев за проверу испуњености услова за отпочињање обављања комуналних делатности Министарству грађевинарства, саобраћаја и инфраструктуре **пре доношења одлуке скупштине јединице локалне самоуправе о поверавању обављања комуналних делатности** (члан 3. став 4. Уредбе), а по регистрацији у надлежном регистру (члан 3. став 3. тачка 3) Уредбе).